Julius Evola
Julijus Evola, gimė kaip Džiulijus Čezarė Andrea Evola (Giulio Cesare Andrea Evola; 1898 m. kovo 19 d. – 1974 m. birželio 11 d.) – italų filosofas, ezoterikas, poetas, visuomenės veikėjas, rašytojas. Nors buvo mokslininku universalu, tačiau labiausiai išsiskyrė savo antimodernistine filosofija. Evola manė, kad dabartinė žmonija gyvena Kali Jugoje – tamsiuosiuose amžiuose, kur valdo nežabotas materializmas, dvasinė užmarštis ir organizuotas nukrypimas. Visam tam Evola kaip alternatyvą siūlė tradiciją. Evolos idėjų trilogija laikomi trys jo veikalai: „Sukilimas prieš šiuolaikinį pasaulį“, „Žmonės tarp griuvėsių“ ir „Pažaboti tigrą“. Dauguma Evolos teorijų ir rašinių remiasi misticizmu, spiritualizmu, vidiniu pasauliu. Jo veikalai taip pat apima tokias temas kaip hermetizmas, sekso metafizika, tantra, budizmas, daosizmas, alpinizmas, Šventasis gralis, civilizacijų esmė, filosfinių ir religinių tradicijų dekadansas. Nors Evola niekad nebuvo fašistų partijos nariu, tačiau rėmė radikaliosios dešinės intelektualus, įžvelgė juose potencialą pakeisti pasaulio santvarką. Julijus Evola tapo daugelio radikaliojo tradicionalizmo, naujos tvarkos, neofašizmo, trečiosios pozicijos judėjimų įkvėpimas.